钦定古今图书集成/明伦汇编/交谊典/第066卷 > 《上中书张舍人书》邵悦
## 钦定古今图书集成/明伦汇编/交谊典/第066卷 > 《上中书张舍人书》邵悦

某白：“一昨猥辱面奉，征及玫瑰，弊庐所有，敢不供上？
辄献数本，惟恕其非多。此物常开花明媚，可置之近
砌，芳香满庭，虽萱草忘忧，合欢蠲忿，无以尚也。夫花
卉以明媚芳香之故，阁下不惮烦以采掇，则士之有
才有艺者，必将尽力而搜求，人人相贺，皆有望于明
公矣。某犹虑花卉移植之际，或有夭阏其生，询树艺”
之叟，求长养之术。叟曰：“以吾鄙见，先务及时，第能当
春徙之，度地居之，顺其阴阳，遂其成性。根茎未固，拥
之以沃土，枝叶未茂，溉之以寒泉，则扶疏郁映，红芳
可得而翫矣。”观叟所为，其理信然。然诚以拥肿之姿，
愿附于玫瑰之末。拥土溉泉，非明公而谁？良时在兹，
无或遐弃。不宣。某顿首。